Bejaarde van Kirkwood aangerand(Argieffoto: Nico Strydom) Die Oos-Kaapse polisie ondersoek ’n saak van huisroof nadat ’n bejaarde vrou (74) Woensdag helder oordag in haar huis in die omgewing van Kirkwood oorval en aangerand is. Kol. Sibongile Soci, woordvoerder van die polisie, het aan Maroela Media gesê die voorval het omstreeks 11:40 in Sunnybankweg plaasgevind. Volgens Soci het ’n onbekende man kwansuis werk gesoek toe hy die vrou in haar huis oorval en met ’n skerp voorwerp aangerand het. Die man het ná ’n struweling met die slagoffer se selfoon op die vlug geslaan. Die polisie doen nou ’n beroep op mense om enige inligting rakende die voorval by die ondersoekbeampte, AO Morne van Tonder, by 082 441 7738 aan te meld. Inligting sal vertroulik hanteer word, het Soci gesê.